Prop. 58 S

(2012–2013)
Proposisjon til Stortinget (forslag til stortingsvedtak)

Endringer i statsbudsjettet 2013 under Fornyings-, administrasjons- og kirkedepartementet (Rehabilitering av Slottsplassen)

Tilråding fra Fornyings-, administrasjons- og kirkedepartementet 25. januar 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Innledning

Slottsplassen er nasjonens paradeplass nummer én og vil ha en sentral funksjon ved markeringen av nasjonens grunnlovsjubileum den 17. mai 2014. Slottsplassen fremstår i dag som lite representativ, og beskaffenheten fører til betydelige utfordringer på drifts- og vedlikeholdssiden. Mangelfull drenering er hovedproblemet.

Statsbygg har i samarbeid med Det kongelige hoff og Riksantikvaren utarbeidet et forprosjekt for rehabilitering av Slottsplassen. Prosjektet har en kostnadsramme på 70 mill. kroner. I tillegg til å gi Slottsplassen et representativt utseende, vil rehabiliteringen også gi en mer rasjonell drifts- og vedlikeholdssituasjon. Skal prosjektet ferdigstilles til grunnlovsjubileet 17. mai 2014, må Statsbygg starte opp de fysiske arbeidene medio mai dette år. Prosjektering må starte tidlig i 2013.

Prosjektet foreslås i hovedsak finansiert over budsjettkapittel 1581 Eiendommer til kongelige formål, post 30 Større rehabiliteringsprosjekter. Prosjekteringen finansieres over budsjettkapittel 1581 Eiendommer til kongelige formål, post 01 Driftsutgifter. Det samlede bevilgningsbehovet for 2013 er 40 mill. kroner.

2 Bakgrunn

Det er ca. 13.200 kvm. grusarealer på Slottsplassen med underlag av delvis gammel asfalt. Mangelfull drenering skaper store problemer i nedbørsperioder. Regnvann graver ut store renner, groper og hull som fører til mye overflatevann på avveie. Vannet renner nedover Slottsbakken og store mengder grus legger seg både i bakken og i tilstøtende gater. Grusen som renner ned til Frederiks gate, må hentes opp igjen. Årlig fylles det på ca. 150 tonn grus på Slottsplassen. Mye av grusen forsvinner også ned i avløpsnettet. Det kongelige hoff har mottatt flere klager fra Universitetet i Oslo på grunn av vannskader i det historiske biblioteket på hjørnet av Fredriks gate og Karl Johans gate, fordi grusen tetter vannslukene. Tilstanden for Slottsplassen forverrer seg hvert år og medfører økte vedlikeholds- og reparasjonskostnader.

Forslaget om å rehabilitere Slottsplassen innebærer etablering av en type fast dekke, samt utskifting av masse og drenering. Prosjektet inkluderer også rehabilitering av veier og fortau som har tilknytning til plassen. Disse aktivitetene kan gjennomføres etappevis.

Den nederste delen av Slottsplassen, fra Holberggangen til Frederiks gate er regulert til offentlig vei, og drifts- og vedlikeholdsansvaret ligger hos Oslo kommune. Kommunen er involvert i prosjektet og inneforstått med at den bærer kostnadene til opprustning av disse arealene.

3 Fremdrift og finansiering

En ferdigstillelse av prosjektet innen 17. mai 2014, forutsetter at Statsbygg kan igangsette prosjektering tidlig i 2013, og at anleggsarbeidene har oppstart medio mai 2013.

Utgifter til prosjektering vil i første fase bli dekket over gjeldende bevilgninger på kap. 1581 Eiendommer til kongelige formål.

Det foreslås en kostnadsramme for rehabilitering av Slottsplassen på 70 mill. kroner (pr. 1.7.13).

Prosjektet foreslås finansiert over Statsbyggs kap. 1581 Eiendommer til kongelige formål, post 30 Større rehabiliteringsprosjekter. For 2013 er det bevilget 37,94 mill. kroner på denne posten til fullføring av takprosjektet på Det kongelige slott. Sluttprognosen for dette prosjektet ligger imidlertid 20 mill. kroner under budsjett. Det foreslås derfor at 20 mill. omdisponeres til prosjektet på Slottsplassen. I tillegg foreslås det å øke bevilgningen på post 30 med 37,5 mill. kroner til 75,44 mill. kroner, og å øke post 01 Driftsutgifter med 2,5 mill. kroner til 26,628 mill. kroner. Dette vil dekke det samlede likviditetsbehovet til prosjektet på Slottsplassen på 60 mill. kroner i 2013.

Tilråding

Fornyings-, administrasjons- og kirkedepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2013 under Fornyings-, administrasjons- og kirkedepartementet (Rehabilitering av Slottsplassen).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2013 under Fornyings-, administrasjons- og kirkedepartementet (Rehabilitering av Slottsplassen) i samsvar med et vedlagt forslag.

Forslag
til vedtak om endringer i statsbudsjettet 2013 under Fornyings-, administrasjons- og kirkedepartementet (Rehabilitering av Slottsplassen)

I

I statsbudsjettet for 2013 gjøres følgende endringer:

Utgifter:

Kap.

Post

Formål

Kroner

1581

Eiendommer til kongelige formål

01

Driftsutgifter

26 628 000

mot tidligere foreslått kr 24 128 000

30

Større rehabiliteringsprosjekter

74 440 000

mot tidligere foreslått kr 37 940 000

II

Prosjekt rehabilitering av Slottsplassen godkjennes med en kostnadsramme på 70 mill. kroner (pr. 1.7.13).

III

Stortinget samtykker i at inntil 20 mill. kroner av bevilgede midler på kapittel 1581 Eiendommer til kongelige formål, post 30 Større rehabiliteringsprosjekter kan omdisponeres fra takprosjektet ved Det kongelige slott til rehabilitering av Slottsplassen.